b'\n_START_ARTICLE_\nLarisa \xc8\x98avga\n_START_SECTION_\nBiografie\n_START_PARAGRAPH_\nLarisa \xc8\x98avga s-a n\xc4\x83scut \xc3\xaen anul 1962, \xc3\xaen satul Cioburciu din raionul Slobozia. A urmat studii universitare \xc3\xaen specialitatea merceologie \xc8\x99i organizarea comer\xc8\x9bului cu m\xc4\x83rfuri nealimentare la Facultatea de Economia comer\xc8\x9bului \xc8\x99i merceologie din cadrul Universit\xc4\x83\xc8\x9bii de Stat din Chi\xc8\x99in\xc4\x83u (1979-1983), apoi studii de doctorat la Catedra de economie \xc8\x99i organizare a comer\xc8\x9bului din cadrul aceleia\xc8\x99i universit\xc4\x83\xc8\x9bi (1983-1986), ob\xc8\x9bin\xc3\xa2nd titlul academic de doctor habilitat \xc3\xaen \xc8\x99tiin\xc8\x9be economice. Ulterior a urmat \xc8\x99i studii postuniversitare \xc3\xaen rela\xc8\x9bii interna\xc8\x9bionale la Academia de Administrare Public\xc4\x83 pe l\xc3\xa2ng\xc4\x83 Pre\xc8\x99edintele Republicii Moldova (1996-1999)._NEWLINE_Dup\xc4\x83 absolvirea facult\xc4\x83\xc8\x9bii, a lucrat o scurt\xc4\x83 perioad\xc4\x83 ca laborant\xc4\x83 la Catedra de merceologie a Universit\xc4\x83\xc8\x9bii de Stat din Moldova (1983), apoi \xc3\xaencep\xc3\xa2nd din anul 1986 a predat la mai multe institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt superior din Republica Moldova, avans\xc3\xa2nd p\xc3\xa2n\xc4\x83 la gradul didactic de profesor universitar. Astfel, a fost colaborator \xc8\x99tiin\xc8\x9bific inferior (1986-1988) \xc8\x99i colaborator \xc8\x99tiin\xc8\x9bific superior (1988-1992) la filiala moldoveneasc\xc4\x83 a Institutului unional de cercet\xc4\x83ri \xc8\x99tiin\xc8\x9bifice \xc3\xaen domeniul studierii cererii popula\xc8\x9biei \xc8\x99i a conjuncturii pie\xc8\x9bei._NEWLINE_Larisa \xc8\x98avga a \xc3\xaendeplinit apoi func\xc8\x9bia de \xc8\x99ef de studii, director adjunct pe activitatea \xc8\x99tiin\xc8\x9bific\xc4\x83 \xc8\x99i \xc8\x99tiin\xc8\x9bifico-metodic\xc4\x83, \xc8\x99ef al Centrului \xc8\x99tiin\xc8\x9bifico-didactic la Colegiul cooperatist din Moldova (1992-1993) \xc8\x99i pe cea de prorector al Universit\xc4\x83\xc8\x9bii Cooperatist-Comerciale din Moldova (1993-2004). \xc3\x8encep\xc3\xa2nd din anul 2004 a fost prim-vicepre\xc8\x99edinte al Biroului Executiv \xe2\x80\x9eMoldcoop\xe2\x80\x9d, profesor universitar, membru al Senatului \xc8\x99i al Consiliului de Administra\xc8\x9bie la Universitatea Cooperatist-Comercial\xc4\x83 din Moldova._NEWLINE_\xc3\x8en baza votului de \xc3\xaencredere acordat de Parlament, prin Decret al Pre\xc8\x99edintelui Republicii Moldova, la data de 31 martie 2008, Larisa \xc8\x98avga a fost numit\xc4\x83 \xc3\xaen func\xc8\x9bia de ministru al educa\xc8\x9biei \xc8\x99i tineretului \xc3\xaen noul guvern format de Zinaida Grecean\xc3\xaei._NEWLINE_Larisa \xc8\x98avga vorbe\xc8\x99te engleza (la nivel de conversa\xc8\x9bie) \xc8\x99i limba rus\xc4\x83. Ea este c\xc4\x83s\xc4\x83torit\xc4\x83 \xc8\x99i are dou\xc4\x83 fete.'